Na temelju članka 8. Programa poticanja razvoja poduzetništva Općine Vidovec za 2026. godinu (''Službeni vjesnik Varaždinske županije'' br. 36/26 - dalje u tekstu: Program), općinski načelnik Općine Vidovec, objavljuje sljedeći
[bookmark: _Hlk121833401]JAVNI POZIV
za dodjelu nepovratnih potpora male vrijednosti
 za razvoj poduzetništva Općine Vidovec za 2026. godinu 

1.PREDMET JAVNOG POZIVA
Predmet ovog Javnog poziva je dodjela nepovratnih potpora male vrijednosti za razvoj poduzetništva na području Općine Vidovec, sukladno Programu poticanja razvoja poduzetništva Općine Vidovec za 2026. godinu. 
Visina sredstava za provedbu mjera iznose 80.000,00 EUR. 
Potpore koje su predmet ovog Javnog poziva dodjeljuju se za pokriće troškova nastalih u 2026. godini.
Prihvatljivo razdoblje nastanka troška po mjerama iz ovog Javnog poziva je od 01. prosinca 2025. godine (završetak posljednjeg Javnog poziva) do 30. studenog 2026. godine.
2. PRIHVATLJIVI PRIJAVITELJI 
Članak 4.
Korisnici potpora male vrijednosti su subjekti malog gospodarstva utvrđeni Zakonom o poticanju razvoja malog gospodarstva („Narodne novine“ broj 29/02, 63/07, 53/12, 56/13 i 121/16) koji zadovoljavaju sljedeće uvjete: 
• da su u potpunosti u privatnom vlasništvu, te imaju registrirano sjedište na području Općine, a obrtnici i fizičke osobe koje se bave djelatnostima slobodnih zanimanja i prijavljeno prebivalište na području Općine;
• da su isključivo registrirani kao obrti, trgovačka društva (d.o.o. i j.d.o.o) te fizičke osobe koje se bave djelatnostima slobodnih zanimanja;
• da imaju najmanje jednog zaposlenog na neodređeno, puno radno vrijeme, uključujući vlasnika/cu obrta. 
3.OPĆI UVJETI I KRITERIJI ZA DODJELU POTPORA
Vlasnik/ca obrta se smatra zaposlenikom svog obrta ukoliko nema zasnovan radni odnos kod druge pravne ili fizičke osobe.
Pod pojmom obrta su za potrebe ovog Programa obuhvaćene i djelatnosti slobodnih zanimanja i druge s obrtom izjednačene djelatnosti. 
Porez na dodanu vrijednost (u daljnjem tekstu: PDV) nije prihvatljiv trošak u slučaju da je korisnik potpore porezni obveznik upisan u registar obveznika PDV-a te ima pravo na odbitak pretporeza.
Korisnici kojima su odobrene mjere temeljem Programa ne mogu koristiti iste mjere u razdoblju od 12 mjeseci od datuma odobrenja mjere.
Pored mjere potpora za pokretanje gospodarske aktivnosti poduzetnika početnika, istom korisniku godišnje može biti odobrena još najviše jedna mjera iz Programa. 
Ostali gospodarski subjekti mogu koristiti najviše jednu mjeru iz Programa godišnje.
Pravo na korištenje potpora iz ovog Javnog poziva ne mogu ostvariti gospodarski subjekti: 
1. Poduzetnici za ulaganja u sektorima djelatnosti kockanja i klađenja, trgovanja ili proizvodnje robe vojne namjene, obrambenih proizvoda i nevojnih ubojitih sredstava, djelatnosti poslovanja nekretninama i financijske djelatnosti kao što su bankarstvo, kreditiranje, investicijske aktivnosti i ostalo financijsko posredovanje, 
2. Poduzetnici koji su u postupku predstečajne nagodbe sukladno Zakonu o financijskom poslovanju i predstečajnoj nagodbi (NN 108/12, 144/12, 81/13, 112/13, 71/15, 78/15),
3. Poduzetnici koji nisu ispunili obveze vezane uz plaćanje dospjelih poreznih obveza prema državnom i općinskom proračunu i obveza za zdravstveno i mirovinsko osiguranje, 
4. Poduzetnici koji nemaju podmirene sve obaveze prema svojim zaposlenicima prema bilo kojoj osnovi,
5. Prijavitelj koji je dobio državnu potporu ili potporu male vrijednosti za isti opravdani trošak projekta, 
6. Prijavitelj koji nije izvršio zatraženi povrat ili je u postupku povrata sredstava prethodno dodijeljenih u drugom postupku dodjele bespovratnih sredstava iz bilo kojeg javnog izvora, 
7. Prijavitelj kojem je utvrđeno teško kršenje Ugovora zbog neispunjavanja ugovornih obveza, a koji je bio potpisan u sklopu nekog drugog postupka dodjele bespovratnih sredstava, 
8. Prijavitelj koji je u sukobu interesa u predmetnom postupku dodjele bespovratnih sredstava.

Prijavitelji podnošenjem Zahtjeva za dodjelu potpora i potpisom Ugovora o dodjeli potpore jamče da će sredstva utrošiti i/ili su utrošili za namjenu za koju su podnijeli zahtjev za potporu. 
Prijavitelji koji ostvare pravo na potporu temeljem ovog Javnog poziva moraju poslovati i zadržati sjedište na području Općine Vidovec  najmanje 2 (dvije) godine od dana odobrenja potpore, u protivnom su u obvezi cjelokupan iznos dodijeljene potpore vratiti u Proračun Općine Vidovec.
Ukoliko je prijavitelj priložio neistinitu dokumentaciju, odnosno ukoliko stvarno stanje ne odgovara stanju navedenom u zahtjevu ili priloženoj dokumentaciji, dužan je dobivena sredstva za tu godinu vratiti u Proračun Općine Vidovec, te će biti isključen iz svi općinskih potpora sljedećih pet godina. 
U svrhu provjere načina i utroška sredstava potpore Općina Vidovec može izvršiti neposrednu kontrolu kroz terenski posjet gospodarskom subjektu uz prethodnu najavu. 
Prijavitelj je dužan izvršiti povrat sredstava u slijedećem slučajevima: 
- ako je priložena dokumentacija neistinita, odnosno ukoliko stvarno stanje ne odgovara stanju u zahtjevu ili priloženoj dokumentaciji, 
- ako je utvrđeno nenamjensko trošenje dodijeljenih potpora, 
- kod utvrđenih nepravilnosti u radu, neposredno povezanim sa dodijeljenom potporom, utvrđenih od strane nadležnih institucija, 
- ako gospodarski subjekt promijeni sjedište izvan Općine Vidovec unutar roka od 24 mjeseca od odobrenja potpore.
Povrat sredstava potrebno je izvršiti u roku od 15 dana od dana upućivanja zahtjeva Općine Vidovec za povratom sredstava. 

4. UVJETI SUFINANCIRANJA PO MJERAMA
Mjera 1.1. Potpora za pokretanje gospodarske aktivnosti poduzetnika početnika 
Korisnici ove potpore mogu biti postojeći i novi mikro i mali poduzetnici i obrtnici koji su prvi put registrirali svoju tvrtku ili obrt te koji su u cijelosti u privatnom vlasništvu sa sjedištem, odnosno prebivalištem, na području Općine Vidovec.
Poduzetnikom početnikom smatra se gospodarski subjekt koji je prvi puta upisan u odgovarajući registar u razdoblju ne dužem od godine dana od dana podnošenja prijave na javni poziv. 
Potpora za pokretanje gospodarske aktivnosti poduzetnika početnika dodjeljuje se za ishođenje dokumentacije potrebne za otvaranje obrta i registraciju trgovačkog društva, odnosno upisa slobodnog zanimanja u odgovarajući registar. 
Maksimalan iznos potpore Općine Vidovec je 50% dokumentiranih i prihvatljivih troškova, a najviše do 300,00 EUR po korisniku.
Osnivački kapital za trgovačka društva te trošak PDV-a u slučaju kada je prijavitelj/korisnik potpore upisan u registar obveznika PDV-a te ima pravo na odbitak PDV-a (osim ako prijavitelj/korisnik potpore dostavi izjavu ili odgovarajući dokaz da nije u sustavu PDV-a) nije prihvatljiv trošak.

Mjera 1.2. Potpora za nabavu nove opreme i inventara
[bookmark: _Hlk196909727]Prihvatljivi korisnici ove mjere su postojeći i novi mikro i mali poduzetnici i obrtnici koji su u cijelosti u privatnom vlasništvu sa sjedištem odnosno prebivalištem na području Općine Vidovec.
Potpora za nabavu nove opreme i inventara dodjeljuje se za:
• kupnju nove opreme i strojeva (uključujući i troškove ugradnje i montaže opreme i strojeva),
• kupnju novih vozila namijenjenih za obavljanje poslovne djelatnosti,
• kupnju nove informatičke opreme i programa,
• kupnju nove uredske opreme i namještaja,
• kupnju ostale nove opreme, uređaja i alata potrebnih za obavljanje djelatnosti,
• kupnju nove radne i zaštitne odjeće za djelatnike.

Maksimalan iznos potpore Općine Vidovec je 60% dokumentiranih i prihvatljivih troškova, a najviše do 5.000,00 EUR po korisniku.

PDV u slučaju kada je prijavitelj/korisnik potpore upisan u registar obveznika PDV-a te ima pravo na odbitak PDV-a (osim ako prijavitelj/korisnik potpore dostavi izjavu ili odgovarajući dokaz da nije u sustavu PDV-a) nije prihvatljiv trošak.

Mjera 1.3. Potpora za uvođenje IT sustava i aplikacija u poslovanje

Prihvatljivi korisnici ove mjere su postojeći i novi mikro i mali poduzetnici i obrtnici koji su u cijelosti u privatnom vlasništvu sa sjedištem odnosno prebivalištem na području Općine Vidovec.
Potpore za uvođenje IT sustava i aplikacija u poslovanje dodjeljuju se za uvođenje informacijskih sustava i aplikacija u procesu upravljanja i promocije te informatizaciju poslovnih procesa koji dovode do povećanja efikasnosti u poslovanju (implementacija poslovnih softvera, dizajn i izrada mrežnih stranica, izrada i implementacija web i mobilnih aplikacija).
Maksimalan iznos potpore Općine Vidovec je 60% dokumentiranih i prihvatljivih troškova, a najviše do 2.000,00 EUR po korisniku.
PDV u slučaju kada je prijavitelj/korisnik potpore upisan u registar obveznika PDV-a te ima pravo na odbitak PDV-a (osim ako prijavitelj/korisnik potpore dostavi izjavu ili odgovarajući dokaz da nije u sustavu PDV-a) nije prihvatljiv trošak.
Troškovi nabavke elektroničke i informatičke opreme, hardverskih komponenti električnih uređaja, održavanja i/ili hostinga te troškovi komunikacijske opreme (pametni telefoni, pametni satovi, smart home) i multimedija (tv uređaji, media player-i, prijenosna multimedija) neće se priznati.

[bookmark: _Hlk231390440]Mjera 1.4.   Potpora za izgradnju i uređenje poslovnih objekata

Prihvatljivi korisnici ove mjere su postojeći i novi mikro i mali poduzetnici i obrtnici koji su u cijelosti u privatnom vlasništvu sa sjedištem odnosno prebivalištem na području Općine Vidovec.
Potpore za izgradnju i uređenje poslovnih objekata dodjeljuju se za:  izgradnju poslovnih objekata, rekonstrukciju i adaptaciju postojećih objekata, uređenje unutarnjih i vanjskih poslovnih prostora, a podrazumijevaju troškove izrade projektne dokumentacije, građevinske i obrtničke radove, troškove građevinskog materijala, instalacijske radove i ostale slične troškove izgradnje i  uređenja poslovnih objekata.
Maksimalan iznos potpore Općine Vidovec je 60% dokumentiranih i prihvatljivih troškova, a najviše do 7.000,00 EUR po korisniku.
PDV u slučaju kada je prijavitelj/korisnik potpore upisan u registar obveznika PDV-a te ima pravo na odbitak PDV-a (osim ako prijavitelj/korisnik potpore dostavi izjavu ili odgovarajući dokaz da nije u sustavu PDV-a) nije prihvatljiv trošak.

5. POTREBNA DOKUMENTACIJA KOJA SE PRILAŽE ZAHTJEVU
Zahtjev za dodjelu potpore podnosi se na posebnom obrascu za prijavu na ovaj Javni poziv uz koji se prilaže odgovarajuća dokumentacija navedena u Zahtjevu, ovisno o pojedinoj mjeri na koju se prijavitelj prijavljuje.


6. NAČIN PODNOŠENJA ZAHTJEVA
Zahtjev za potporu podnosi se na obrascu koji se nalazi u prilogu ovog Javnog poziva, zajedno s propisanom dokumentacijom te se dostavlja u tiskanom obliku, osobnim dolaskom u Općinu Vidovec ili  preporučenom pošiljkom na adresu:
Općina Vidovec
Trg svetog Vida 9
42205 Vidovec
sa obaveznom naznakom ''Javni poziv - poticanje razvoja poduzetništva ''  - ne otvarati 

Rok za dostavu Zahtjeva za dodjelu potpore počinje 05. lipnja 2026. godine, a završava 30. studenog 2026. godine do 14:00 sati.

Zahtjev za dodjelu potpore po svakoj pojedinoj mjeri te obrazac izjave o korištenim državnim potporama male vrijednosti dostupni su i mogu se preuzeti na web stranici Općine Vidovec www.vidovec.hr kao i u prostorijama Jedinstvenog upravnog odjela Općine Vidovec.
[bookmark: _Hlk69374750]Iznos potpore dodjeljuje se po redoslijedu zaprimanja urednih i potpunih Zahtjeva za dodjelu potpore do iskorištenja sredstava predviđenim za tu namjenu u Proračunu Općine Vidovec.
Od podnositelja Zahtjeva za dodjelu potpore mogu se zahtijevati dodatna pojašnjenja i informacije, odnosno dodatna dokumentacija.
Ako podnositelj zahtjeva stekne pravo na potporu u trenutku u kojem po ovom Javnom pozivu preostane manji iznos sredstava od ostvarenog iznosa potpore, dodijeliti će mu se potpora u visini preostalog iznosa.
Temeljem provedenog postupka provjere zaprimljenih Zahtjeva za dodjelu potpora, Povjerenstvo koje imenuje općinski načelnik, utvrđuje prijedlog odluke o dodjeli potpora koji upućuje općinskom načelniku na donošenje.
Odluku o  isplati potpore iz proračuna Općine Vidovec donosi općinski načelnik. Odluka općinskog načelnika je konačna.
S korisnicima kojima će biti odobrena potpora zaključit će se Ugovor o dodjeli potpore kojim će se urediti međusobna prava i obveze.
7. OSTALE ODREDBE
Lista korisnika koji ostvare pravo na dodjelu bespovratne potpore po ovom Javnom pozivu objavit će se na službenoj mrežnoj stranici Općine Vidovec www.vidovec.hr.
Općina Vidovec zadržava pravo izmjene, dopune, obustave ili zatvaranja Javnog poziva, o čemu će obavijest biti objavljena na službenoj mrežnoj stranici Općine.

Vidovec, 05. lipnja 2026. godine 
OPĆINSKI NAČELNIK
                                                                                                                                                 Bruno Hranić

